Farg‘onada 55 mln so‘mlik pirotexnika musodara qilindi

Bosh prokuratura huzuridagi Departamentning Farg‘ona viloyat boshqarmasi tomonidan DXX va IIB xodimlari bilan hamkorlikda Qo‘qon shahar, Sobir Abdulla MFY hududida tezkor tadbir o‘tkazildi. Bu haqda Bosh prokuratura matbuot kotibi Hayot Shamsutdinov ma’lum qildi.

Tadbir davomida fuqaro Q.P.ga tegishli avtomashinalarda Xitoyda ishlab chiqarilgan 6240 quti (55,3 million so‘mlik) “Britanik” nomli pirotexnika vositalari mavjudligi, ularni yangi yil bayrami arafasida qayta sotish maqsadida olib kelinganligi aniqlangan.
 O‘zbekistonga noqonuniy olib kirilgan 100 mingdan ortiq pirotexnika vositalari yo‘q qilindi
Shuningdek, tadbir jarayonida Q.P.ning onasiga tegishli, tarkibida psixotrop moddalar bo‘lgan 7680 dona “Tramadol Lannaxer” dori vositalari ham mavjudligi aniqlanib, ular ashyoviy dalil sifatida olingan.
Mazkur holatlar yuzasidan Jinoyat kodeksining tegishli moddalari bilan jinoyat ishi qo‘zg‘atilib, tergov harakatlari o‘tkazilmoqda.
Avvalroq, O‘zbekistonga noqonuniy olib kirilgan 100 mingdan ortiq pirotexnika vositalari yo‘q qilingani haqida xabar berilgandi.